**Številka:** 321-0013/2022

**Datum:** 21. 06. 2022

**OBČINSKI SVET OBČINE RAVNE NA KOROŠKEM**

|  |  |
| --- | --- |
| **ZADEVA:** | **Odlok o prodaji blaga zunaj prodajaln na območju občine Ravne na Koroškem** |
| **STOPNJA POSTOPKA:** | Predlog za obravnavo na seji občinskega sveta. |
| **PRAVNE PODLAGE:** | Zakon o trgovini (Uradni list RS, št. 24/08, 47/15 in 139/20), Zakon o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), Zakon o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US), Odlok o občinskih taksah za uporabo javnih površin in javnih mest v Občini Ravne na Koroškem (Uradni list RS, št. 35/2009, Uradno glasilo slovenskih občin, št. 35/2012) in Statut Občine Ravne na Koroškem (Uradno glasilo slovenskih občin št. 16/2016, 9/2022). |
| **NAMEN:** | Obravnava in sprejem odloka |
| **PREDLAGATELJ:** | župan Občine Ravne na Koroškem, dr. Tomaž Rožen |
| **POROČEVALEC:** | Tadej Ošlovnik, svetovalec III |

**UTEMELJITEV:**

**a) ocena stanja:**

Zakon o trgovini (ZT-1) (Uradni list RS, št. 24/08, 47/15 in 139/20) v 6. členu določa, da mora trgovec za prodajo blaga na premičnih stojnicah, prodajo s prodajnimi avtomati in potujočo prodajalno, pridobiti pisno soglasje lastnika ali pooblaščenega upravljavca prostora, na katerem se prodaja blago. V pisnem soglasju morata biti določena prostor in časovni termin prodaje blaga. Minimalne tehnične pogoje za prodajo blaga zunaj prodajaln določa Pravilnik o minimalnih tehničnih pogojih za opravljanje trgovinske dejavnosti (Uradni list RS, št. 37/09). Občinski svet Občine Ravne na Koroškem je sprejel Odlok o občinskih taksah za uporabo javnih površin in javnih mest v Občini Ravne na Koroškem (Uradni list RS, št. 35/2009, Uradno glasilo slovenskih občin, št. 35/2012) s katerim so opredeljene vrste in višine taks, zavezanci za plačilo taks ter postopek odmere, obračuna in plačila taks na območju občine Ravne na Koroškem. Občina je v skladu s citiranimi predpisi izdajala soglasja, med drugim tudi za prodajo izven prodajaln v primerih, ko se je prodaja blaga izvajala na javnih površinah, ki so v njeni lasti oziroma upravljanju.

**b) razlogi za sprejem:**

Ministrstvo za gospodarski razvoj in tehnologijo je v dopisu št. 007-62/2012/82 z dne 19. 04. 2017 posredovalo občinam obvestilo, da mora prodajalec pred pričetkom prodaje blaga izven prodajaln (tj. na premičnih stojnicah, na prodajnih avtomatih ali s potujočo prodajalno), pridobiti soglasje lokalne skupnosti tudi v primerih, ko se prodaja izvaja na zasebnem zemljišču, kjer pa lastnik določi prostor in časovni termin prodaje blaga. Prodajalec v tem primeru k vlogi za izdajo soglasja priloži tudi soglasje lastnika nepremičnine.

Zakonodajalec je lokalni skupnosti podelil pravico, da določi mesta, ki so primerna za prodajo zunaj prodajaln. V primeru, da lokalna skupnost oceni, da ni primernih mest oziroma ni potrebe za tak način prodaje in ne sprejme ustreznega odloka, trgovec ali druge pravne osebe, samostojni podjetniki posamezniki in drugi posamezniki, ki prodajajo lastne izdelke ali pridelke potrošniku, ne morejo prodajati blaga na zunanjih površinah, ne glede na to, ali gre za javno površino ali zasebno zemljišče. Tudi v primerih ko je neko zemljišče v zasebni lasti v občinskem prostorskem načrtu (OPN) klasificirano za namensko rabo opravljanja storitvene dejavnosti, OPN ne šteje kot podano soglasje lokalne skupnosti za izvajanje trgovinske dejavnosti zunaj prodajaln skladno z ZT-1, ker mora biti v soglasju naveden prostor in časovni termin prodaje blaga.

**c) cilji, načela in predlogi rešitev:**

**Cilji:** S tem odlokom želi občina uvesti pravne podlage za delovanje tržnega prostora. Cilj odloka je določitev način in pogojev za prodajo blaga zunaj prodajaln na območju občine Ravne na Koroškem.

**Načela**, ki smo jih zasledovali pri sprejemanju odločitev:

* načelo zakonitosti,
* načelo gospodarnosti in
* načelo enakopravnosti.

**Predlog rešitev:**

Predlagan Odlok o prodaji blaga zunaj prodajaln na območju občine Ravne na Koroškem (v nadaljnjem besedilu: odlok) je sestavljen iz sedmih poglavij. V prvem delu opredeljuje področje urejanja in definira posamezne pojme ter pravne podlage. Pogoji za prodajo blaga zunaj prodajaln v občini so določeni v drugem poglavju. Osnovni pogoj – soglasje je normiran v 5. členu odloka. Soglasje se izda na podlagi vloge. Sestavine vloge, rok za oddajo in morebitne priloge k vlogi so določeni v 6. členu odloka. Tretje poglavje odloka podrobneje ureja tržnico, in sicer: lokacijo, upravljanje, pravice in dolžnosti upravljavca, prodajna mesta ter pogoje za prodajo blaga. Dolžnosti prodajalcev blaga zunaj prodajaln so določene v četrtem poglavju, v petem in šestem poglavju pa sta predvidena nadzor in kazenske določbe. Končna določba se nanaša na čas do veljave predpisa (*vacatio legis*).

**d) primerljive rešitve v drugih občinah**

Občine sprejemajo podobne rešitve.

**OCENA FINANČNIH POSLEDIC:**

Sprejem sprememb odloka nima neposrednih finančnih posledic.

**MNENJE STROKOVNE SLUŽBE:**

Gradivo so pripravile strokovne službe.

**PRISTOJNI DELOVNI TELESI:**

Odbor za gospodarstvo, urejanje prostora in infrastrukturo

Komisija za statut in normativno pravne akte

**Predloga sklepov za seji delovnih teles**:

**Odbor za gospodarstvo, urejanje prostora in infrastrukturo** se je seznanil z Odlokom o prodaji blaga zunaj prodajaln na območju občine Ravne na Koroškem in predlaga, da ga Občinski svet sprejme.

**Komisija za statut in normativno pravne akte** se je seznanila z Odlokom o prodaji blaga zunaj prodajaln na območju občine Ravne na Koroškem in ugotavlja, da je skladen z zakonodajo ter primeren za obravnavo na seji občinskega sveta.

**PREDLOG SKLEPA OBČINSKEGA SVETA:**

**Občinski svet Občine Ravne na Koroškem sprejme Odlok o prodaji blaga zunaj prodajaln na območju občine Ravne na Koroškem.**

|  |  |
| --- | --- |
| **Pripravil:**  Tadej Ošlovnik, svetovalec III  **Pregledala:**  mag. Vlasta Kupljen, direktorica OU | **Župan**  **Občine Ravne na Koroškem**  **dr. Tomaž Rožen** |

**Priloga:**

1. Odlok o prodaji blaga zunaj prodajaln na območju občine Ravne na Koroškem